**ROKIŠKIO RAJONO SAVIVALDYBĖS TARYBA**

**SPRENDIMAS**

**DĖL ROKIŠKIO RAJONO SAVIVALDYBĖS KONTROLĖS IR AUDITO TARNYBOS 2019 METŲ VEIKLOS ATASKAITOS**

2020 m. kovo 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 19 punktu, 27 straipsnio 9 dalies 15 punktu, Rokiškio rajono savivaldybės tarybos 2019 m. kovo 29 d. sprendimu Nr. TS-43 patvirtinto Rokiškio rajono savivaldybės tarybos veiklos reglamento 274 punktu, Rokiškio rajono savivaldybės taryba n u s p r e n d ž i a:

Pritarti Rokiškio rajono savivaldybės kontrolės ir audito tarnybos 2019 metų veiklos ataskaitai (pridedama).

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Danguolė Namajūnienė

PRITARTA

Rokiškio rajono savivaldybės tarybos 2020 m. kovo 27 d. sprendimu Nr. TS-

**ROKIŠKIO RAJONO SAVIVALDYBĖS KONTROLĖS IR AUDITO TARNYBOS 2019 METŲ VEIKLOS ATASKAITA**

1. Rokiškio rajono savivaldybės kontrolės ir audito tarnybos 2019 m. veiklos ataskaita parengta ir teikiama vadovaujantis Lietuvos Respublikos vietos savivaldos įstatymo 16 straipsnio 2 dalies 19 punktu, 27 straipsnio 9 dalies 15 punktu ir Rokiškio rajono savivaldybės tarybos 2019 m. kovo 29 d. sprendimu Nr. TS-43 patvirtinto Rokiškio rajono savivaldybės tarybos veiklos reglamento 274 punktu.

**Tarnybos vaidmuo ir funkcijos**

Rokiškio rajono savivaldybės kontrolės ir audito tarnyba (toliau – Tarnyba) yra Rokiškio rajono savivaldybės (toliau – Savivaldybė) biudžetinė įstaiga, kurios tikslas – prižiūrėti, ar teisėtai, efektyviai, ekonomiškai ir rezultatyviai valdomas savivaldybės turtas bei vykdomas savivaldybės biudžetas. Ši tikslą įgyvendiname atlikdami finansinį (teisėtumo) ir veiklos auditą, teikdami išvadas savivaldybės tarybai bei atlikdami kitas teisės aktais nustatytas kontrolės funkcijas. Tarnybos veikla grindžiama nepriklausomumo, teisėtumo, viešumo, objektyvumo ir profesionalumo principais. Tarnyba savo veikloje vadovaujasi įstatymais ir kitais teisės aktais, tarptautiniais audito standartais, tarptautiniais aukščiausiųjų audito institucijų standartais, Valstybinio audito reikalavimais, Valstybės kontrolės parengtomis metodikomis.

**Tarnybos veiklos planavimas**

Tarnybos veikla organizuojama remiantis metiniu veiklos planu bei jį detalizuojančia audito programa. Veiklos planas parengtas vadovaujantis patvirtintu Savivaldybės strateginiu veiklos planu, kuriame nurodyta savivaldybės misija – užtikrinti bendruomenės viešųjų poreikių tenkinimą ir gyvenimo kokybės gerinimą, efektyviai vykdant vietos valdžios, viešojo administravimo ir viešųjų paslaugų teikimą bei didinti Rokiškio rajono patrauklumą. Tarnyba savo veikla siekia prisidėti prie savivaldybės misijos vykdymo, efektyviai vykdydama jai skirtas funkcijas.

Tarnybos veiklos planas sudarytas taip, kad būtų įgyvendintos visos įstatymais ir kitais teisės aktais pavestos funkcijos, o audituojant būtų apimtos visos reikšmingos ir rizikingos veiklos sritys. Tarnybos veiklos plano projektas apsvarstytas Rokiškio rajono savivaldybės tarybos kontrolės komitete, ir jam pritarta. Veiklos planas buvo tikslintas dėl kontrolierės nedarbingumo.

Vykdant veiklos planą, atlikti (baigti) 3 finansiniai (teisėtumo) auditai, 1 veiklos auditas, pradėtas (nebaigtas) 1 finansinis (teisėtumo) auditas ir 1 veiklos auditas, parengtos 4 išvados, iš jų 2 - savivaldybės tarybai.

Veiklos plano vykdymas kiekvieną ketvirtį svarstytas savivaldybės tarybos kontrolės komiteto posėdžiuose. Tarnybos veiklos rezultatai viešinami Rokiškio rajono savivaldybės interneto svetainėje [www.rokiskis.lt](http://www.rokiskis.lt/).

**Finansinis (teisėtumo) auditas**

Atlikdami finansinius (teisėtumo) auditus, vertiname audituojamo subjekto metinių finansinių ir biudžeto vykdymo ataskaitų rinkinių teisingumą, lėšų ir turto valdymo, naudojimo, disponavimo jais teisėtumą.

2019 metais atliktas 2018 metų konsoliduotųjų ataskaitų rinkinių auditas, atlikti du atskiri finansiniai auditai: Rokiškio socialinės paramos centre (savivaldybės tarybos pavedimas) ir Rokiškio baseine (nauja įstaiga). Kitose planuotose įstaigose ir srityse atliktos audito procedūros.

Konsoliduotųjų finansinių ataskaitų rinkinį sudarė 41 subjektas (37 biudžetinės įstaigos, 1 savivaldybės fondas ir 3 viešosios sveikatos įstaigos). Audituotos ataskaitos duomenimis, visas viešojo sektoriaus turtas metų pabaigoje sudarė 110261 tūkst. Eur. Vertinant finansinių ataskaitų rinkinius įstaigose, nustatyta reikšmingų trūkumų Socialinės paramos centre, dėl kurių audito nuomonė dėl konsoliduotųjų finansinių ataskaitų rinkinio duomenų buvo modifikuota.

Biudžeto vykdymo ataskaitų rinkinį sudarė ir skirtus asignavimus naudojo 57 asignavimų valdytojai (37 biudžetinės įstaigos, 20 savivaldybės administracijos padalinių) šešioms programoms vykdyti. Audituotos ataskaitos duomenimis, iš viso panaudota 33063 tūkst. Eur asignavimų. Audito metu reikšmingų pastebėjimų dėl pateiktų vertinti ataskaitų rinkinio duomenų neturėjome.

Atlikdami finansinį auditą kartu vertinome lėšų ir turto valdymo, naudojimo, disponavimo jais teisėtumą. Reikšmingi pažeidimai nustatyti Rokiškio socialinės paramos centre.

**Veiklos auditas**

Atlikdami veiklos auditus, vertiname audituojamo subjekto viešojo ir vidaus administravimo veiklą ekonomiškumo, efektyvumo ir (ar) rezultatyvumo aspektais. Audituojamo subjekto veikla analizuojama kaip žmogiškųjų, materialinių ir kitų išteklių visuma, skirta tam, kad būtų įgyvendinti tikslai, siekiant išspręsti visuomenėje kilusias problemas ar padėti įveikti sunkumus.

2019 m. vertinome uždarosios akcinės bendrovės „Rokiškio autobusų parkas“ veiklos efektyvumą. Šio audito, kaip ir ankstesniais metais atliktų bendrovių auditų metu nustatėme, kad savivaldybės turtas – bendrovės akcijos – valdomos neefektyviai. Dėl patiriamų nuostolių šis turtas ženkliai mažėja. Bendrovės akcijos 100 proc. priklauso savivaldybei. Pateikėme rekomendacijas nustatytoms problemoms spręsti.

Kartu su Valstybės kontrole 2019 metais pradėjome Nekilnojamojo turto valdymo veiklos auditą, kuris bus baigtas 2020 metais. Jau seniai stebime riziką nekilnojamojo turto apskaitos srityje, todėl sisteminė viso savivaldybės viešojo sektoriaus nekilnojamojo turto peržvalga labai naudinga tiek mums, tiek audituojamiems subjektams.

**Išvados savivaldybės tarybai**

2019 metais parengėme ir savivaldybės tarybai pateikėme dvi išvadas:

- dėl Rokiškio rajono savivaldybės 2018 metų konsoliduotųjų ataskaitų rinkinio, dėl biudžeto ir turto naudojimo;

- dėl Rokiškio rajono savivaldybės skolinimosi galimybių 2019 metais.

Išvadoje dėl Rokiškio rajono savivaldybės 2018 metų konsoliduotųjų ataskaitų rinkinio, dėl biudžeto ir turto naudojimo pareiškėme tris nuomones: dėl konsoliduotųjų finansinių ataskaitų rinkinio pareiškėme sąlyginę nuomonę, dėl biudžeto vykdymo ataskaitų rinkinio – besąlyginę nuomonę, dėl savivaldybės biudžeto ir turto naudojimo – sąlyginę nuomonę.

Išvadoje dėl Rokiškio rajono savivaldybės skolinimosi galimybių 2019 metais pateikėme nuomonę, kad Savivaldybė gali, kaip numatyta sutartyje, atidėti 1040,5 tūkst. Eur paskolos grąžinimo terminą metams.

**Audito poveikis**

Tarnybos teikiamos rekomendacijos yra pagrindinė poveikio priemonė, kuria siekiame teigiamų pokyčių savivaldybės viešajame sektoriuje. Nustatytus teisės aktų pažeidimus ir klaidas siūlome taisyti nedelsiant. Auditų metu 2019 metais buvo nustatyti 32 teisės aktų pažeidimai, daugiausia jų nustatyta darbo užmokesčio srityje. 84,4 procento nustatytų trūkumų ir pažeidimų ištaisyta audito metu arba tuoj po jo (pernai buvo 63,6 proc.). Palyginti su praeitais metais, pažeidimai taisomi geriau. Didėjanti ištaisytų pažeidimų ir trūkumų dalis rodo teigiamus pokyčius audituotų subjektų veikloje.

Audito ataskaitose buvo pateikta 37 rekomendacijos, iš kurių visiškai įgyvendinta 32 arba 86,5 proc. (pernai buvo 82,4 proc.). Palyginti su praeitais metais, rekomendacijų įgyvendinimas pagerėjo. Didėjantis rekomendacijų įgyvendinimo lygis parodo, kad geriau atsižvelgiama į teiktas rekomendacijas, kuriomis siekiama skatinti teigiamus viešojo sektoriaus pokyčius.

Daugiausiai pažeidimų buvo nustatyta ir daugiausiai rekomendacijų pateikta Rokiškio socialinės paramos centrui, kuriame, jas vykdant, pasiekta: patikslinti įstaigos nekilnojamojo turto vienetai ir pavadinimai; inventorizacija atlikta teisingai, nurodžius turto vienetus ir pavadinimus; Nekilnojamo turto nuomos procedūros atliktos vadovaujantis teisės aktais; parengtas finansų kontrolės tvarkos aprašas; grąžinta dalis (600 Eur) audito metu nustatytų permokų; reglamentuota darbo apmokėjimo tvarka; patikslinti darbuotojų pareigybių aprašymai; patvirtintas sąrašas pareigybių, kurias einanys asmenys privalo deklaruoti privačius interesus; patvirtintas lėšų, surinktų už socialines paslaugas, apskaitos, atskaitomybės, naudojimo tvarkos aprašas; patvirtintas Viešųjų pirkimų organizavimo ir vykdymo tvarkos aprašas; ištaisyti raštvedybos, archyvo tvarkymo bei kiti trūkumai.

Tačiau Rokiškio socialinės paramos centre liko neįvykdytos keturios rekomendacijos: iki metų pabaigos sugrąžintos ne visos permokų sumos (nesugrąžintas likutis 1633 Eur); nebaigta tvarkyti viešųjų pirkimų sistema; dar neužtikrintas efektyvus vidaus kontrolės veikimas; buhalterinė apskaita netvarkoma kompiuterinių programų pagalba (šiai rekomendacijai dar nesuėjęs rekomendacijos įgyvendinimo terminas).

Visiškai (100 proc.) įgyvendintos rekomendacijos Rokiškio baseine: direktoriaus įsakymais patvirtinta Kasos darbo organizavimo, kasos operacijų atlikimo ir pinigų inkasavimo tvarka, patvirtinti pareigybių aprašymai, patvirtinti darbo stažai, paskirti atsakingais už finansų kontrolę, papildytas dokumentacijos planas reikalingomis bylomis ir registrais.

Rekomendacijas vykdė ir uždaroji akcinė bendrovė „Rokiškio autobusų parkas“: direktoriaus įsakymu paskirti darbuotojai atsakingi už strateginių tikslų, uždavinių ir priemonių įvykdymą; bendrovės finansinė padėtis svarstyta darbuotojų susirinkime; analizuoti nuostolingi maršrutai; teikiamos paslaugos nuolat reklamuojamos internete ir spaudoje.

Audituojamų subjektų audito ataskaitose buvo teiktos rekomendacijos ir Rokiškio rajono savivaldybės administracijai, kuri jas vykdė: administracijos direktoriaus raštu UAB „Rokiškio autobusų parkas“ pateikti savivaldybės lūkeščiai; direktoriaus įsakymu sudaryta darbo grupė, kurios tikslas peržiūrėti vietinio susisiekimo maršrutus ir pateikti išvadas; tarybos sprendimu patvirtintas Rokiškio rajono savivaldybės kontroliuojamų įmonių vadovų ir kolegialių organų atrankos ir darbo užmokesčio nustatymo tvarkos aprašas, numatytas patirtų nuostolių kompensavimas; mero potvarkiu patvirtinta Savivaldybės biudžetinių įstaigų vadovų reikalų perdavimo priėmimo tvarka; numatytos kitos veiklos kontrolės ir administravimo procedūros. Liko neįgyvendinta rekomendacija – pasiekti, kad savivaldybės strategijoje atsispindėtų ir savivaldybės kontroliuojamų bendrovių strategijos (nesuėjęs terminas).

**Tarnybos darbo organizavimas**

Tarnyba 2019 metais, be audito ir kontrolės funkcijų, vykdė ir jai, kaip biudžetinei įstaigai, teisės aktais nustatytas funkcijas. Savivaldybės kontrolierius išleido 15 įsakymų veiklos, personalo, atostogų ir komandiruočių klausimais, išdavė 4 pavedimus atlikti auditus. Tarnyboje 2019 metais užregistruota 41 gautas dokumentas, parengti ir išsiųsti 39 raštai įvairiais Tarnybos klausimais. Parengtas Viešųjų pirkimų planas ir Viešųjų pirkimų tarnybai pateikta viešųjų pirkimų ataskaita. Parengta Valstybės tarnautojų mokymo ataskaita. Patvirtintas įstaigos dokumentacijos planas, suderinti ir patvirtinti užbaigtų bylų apskaitos dokumentai. Parengtos finansinės ataskaitos.

**Panaudoti ištekliai**

Tarnybos veiklos planui vykdyti savivaldybės taryba skiria biudžeto asignavimus. 2019 metams tarnybai patvirtinta 51537 Eur biudžeto asignavimų, faktiškai panaudota 50602,9 Eur arba 98,2 proc. skirtų asignavimų, iš jų darbo užmokesčiui 47934,58 Eur, socialiniam draudimui – 753 Eur, prekėms ir paslaugoms – 1915,32 Eur. Nepanaudoti asignavimai dėl kontrolierės nedarbingumo.

Buhalterinę apskaitą tvarko ir atskaitomybę rengia savivaldybės administracijos centralizuotos buhalterinės apskaitos skyrius. Nuo Tarnybos įsteigimo patvirtinti trys etatai, metų pradžioje dirbo du, metų pabaigoje – trys darbuotojai.

**Veiklos tobulinimas**

Savo veikla mes siekiame didinti savivaldybės viešojo sektoriaus efektyvumą ir jo kuriamą naudą visuomenei. Tai padaryti galime tik geranoriškai bendradarbiaudami su savivaldybės taryba, kontrolės komitetu, Valstybės kontrole, savivaldybės administracija, savivaldybės įstaigomis, savivaldybių kontrolierių asociacija, su kitomis institucijomis, ne tik identifikuodami trūkumus ir problemas, bet ir kartu ieškodami problemų sprendimo galimybių. Daugiau laiko ir dėmesio skirsime veiklos auditui.

Nuoširdus ačiū visiems, su kuriais šiais metais teko bendradarbiauti.

Rokiškio rajono savivaldybės tarybai

**SPRENDIMO PROJEKTO ,,DĖL ROKIŠKIO RAJONO SAVIVALDYBĖS KONTROLĖS IR AUDITO TARNYBOS 2019 METŲ VEIKLOS ATASKAITOS“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.** Pateikti Kontrolės ir audito tarnybos veiklos ataskaitą.

**Šiuo metu esantis teisinis reglamentavimas.** Lietuvos Respublikos vietos savivaldos įstatymo 27 straipsnio 9 dalies 15 punktas, Rokiškio rajono savivaldybės tarybos 2019 m. kovo 29 d. sprendimu Nr. TS-43 patvirtinto Rokiškio rajono savivaldybės tarybos veiklos reglamento 274 punktas.

**Sprendimo projekto esmė.** Šia veiklos ataskaita norime supažindinti savivaldybės tarybos narius ir visuomenę apie įstaigos planų įgyvendinimą, apie atliktus auditus, pasiektus (nepasiektus) pokyčius, taip pat atsiskaityti už panaudotus asignavimus įstaigai išlaikyti.

**Galimos pasekmės, priėmus siūlomą tarybos sprendimo projektą:**

**teigiamos –** bus įgyvendinti aukščiau išvardintų teisės aktų reikalavimai;

**neigiamos –** nebus.

**Kokia sprendimo nauda Rokiškio rajono gyventojams.** Rajono bendruomenė informuojama apie 2019 metų Kontrolės ir audito tarnybos veiklą, užtikrinamas darbo skaidrumas.

**Finansavimo šaltiniai ir lėšų poreikis.** Sprendimui įgyvendinti lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.** Teisėsakte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Savivaldybės kontrolierė Danguolė Namajūnienė